
BIROULUI PERMANENT
AL
CAMEREI DEPUTAŢILOR,




Vă înaintăm raportul  asupra propunerii legislative privind decontarea serviciilor medicale pentru fertilizarea în vitro și embriotransfer,  trimisă Comisiei pentru sănătate şi familie spre dezbatere, pe fond, cu adresa nr.Plx.850 din 25 noiembrie 2015. 

În raport de obiectul şi conţinutul său, propunerea legislativă face parte din categoria legilor ordinare.








PREŞEDINTE,
Dr.Nelu TĂTARU

R A P O R T  
asupra  propunerii legislative privind decontarea serviciilor medicale pentru fertilizarea în vitro și embriotransfer 
(Plx.850/2015)


În conformitate cu prevederile  art.95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, pe fond,  cu propunerea legislativă privind decontarea serviciilor medicale pentru fertilizarea în vitro și embriotransfer trimisă cu adresa nr.Plx.850 din 25 noiembrie 2015.

Propunerea legislativă are ca obiect de reglementare includerea serviciilor medicale de fertilizare în vitro și embriotransfer în categoria celor decontate de Fondul Național Unic de Asigurărilor Sociale de Sănătate, în vederea garantării accesului anumitor persoane care suferă de infertilitate, la aceste servicii. 

La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.727/07.07.2015 );
· avizul favorabil al Comisiei pentru drepturile omului, culte și problemele minorităților naționale (nr.4c-5/951/14.12.2015);
· punctele de vedere negative ale Ministerului Sănătății (nr.FB3636/26.05.2017, nr.SP6573/06.08.2018, nr.NT89/11.02.2020);
· punctele de vedere negative ale Guvernului (nr.1272/19.08.2015, nr.136/DPSG/16.02.2017, nr.170/DPSG/06.02.2020).

Membrii Comisiei au examinat propunerea legislativă în şedinţa online din data de 20 aprilie 2021, și au hotărât, cu majoritate de voturi, respingerea propunerii legislative. La lucrările comisiei au fost prezenţi 25 deputaţi din totalul de 25 membri.

În raport cu obiectul şi conţinutul său, propunerea legislativă  face parte din categoria legilor ordinare. 

Senatul, în calitate de primă Cameră sesizată,  a respins  propunerea legislativă  în şedinţa din 18 noiembrie 2015. 

Potrivit dispozițiilor art.75 din Constituţia României, republicată, și ale art.91 din Regulamentul Camerei Deputaților, republicat, cu modificările și completările ulterioare, Camera Deputaţilor este Cameră decizională.

În urma finalizării dezbaterilor, membrii Comisiei pentru sănătate şi familie propun plenului Camerei Deputaților, cu majoritate de voturi, respingerea propunerii legislative privind decontarea serviciilor medicale pentru fertilizarea în vitro și embriotransfer, din următoarele considerente:
- conform prevederilor Legii nr.95/2006 privind reforma în domeniul sănătății, republicată, cu modificările și completările ulterioare, fertilizarea in vitro face parte din categoria serviciilor medicale de înaltă performanță, care nu pot fi decontate din Fondul Național Unic de Asigurări Sociale de Sănătate, contravaloarea acestora fiind suportată de către asigurat, de unitățile care le solicită, de la bugetul de stat sau din alte surse, după caz;
- potrivit Hotărârii de Guvern nr.155/2017 privind aprobarea programelor naționale de sănătate pentru anii 2017 și 2018, cu modificările și completările ulterioare și Ordinului ministrului sănătății nr.377/2017 privind aprobarea Normelor tehnice de realizare a programelor naționale de sănătate publică pentru anii 2017 și 2018, cu modificările și completările ulterioare, în prezent, Ministerul Sănătății derulează și finanțează în cadrul programului național de transplant de organe, țesuturi și celule de origine umană, subprogramul de fertilizare in vitro și embriotransfer, pentru 1000 de cupluri infertile;
[bookmark: _GoBack]- în cadrul subprogramului se precizează criteriile de eligibilitate pentru includerea în subprogram, procedura detaliată de includere în subprogram a beneficiarilor eligibili, precum și indicatorii de evaluare specifici și unitățile care derulează subprogramul.





            PREŞEDINTE,                                        SECRETAR,
          Dr.Nelu TĂTARU                                Liviu-Ioan BALINT   









Întocmit,
Livia Spînu, consilier parlamentar

